SK Úradný vestník Európskej únie C 132/17

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2013/C 132/12

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

„MELONE MANTOVANO“

ES č.: IT-PGI-0005-0883-13.07.2011

CHZO ( X ) CHOP ( )

1. Názov

„Melone Mantovano“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Chránené zemepisné označenie (CHZO) „Melone Mantovano“ sa vzťahuje na čerstvé melóny s dužinou žltooranžovej až lososovej farby týchto dvoch botanických odrôd melónu Cucumis melo L.:

— odroda cantalupensis s hladkými, okrúhlymi alebo guľovitými plodmi a šedozelenou až žltou šupkou,

— odroda reticulatus s prevažne okrúhlymi alebo oválnymi plodmi a viditeľne sieťovitou šupkou, na ktorej sa môžu, ale nemusia nachádzať ryhy.

V tabuľke sa uvádza prehľad kvalitatívnych a senzorických vlastností, ako aj veľkosti rôznych typov plodov:

Znaky plodu Typ s hladkou šupkou Typ so sieťovitou šupkou Tvar guľatý alebo guľovitý oválny alebo okrúhly Farba šupky krémová až slamená žltá slamená žltá alebo zelená, prípadne s ryhami Farba dužiny žltooranžová oranžová až lososová Hrúbka dužiny ≥ 24 mm ≥ 24 mm Pevnosť dužiny ≥ 0,5 kg na ploche zodpovedajúcej kruhu s priemerom 8 mm ≥ 0,5 kg na ploche zodpovedajúcej kruhu s priemerom 8 mm Obsah cukru ≥ 12 °Brix ≥ 12 °Brix

Použité kultivary patria konkrétne k typom „Honey Moon“ (s hladkou šupkou), „Harper“ (sieťovité bez rýh) a „Supermarket“ (sieťovité s ryhami). Vo všeobecnosti sa plody „Melone Mantovano“ vyznačujú svojou typickou chuťou a arómou (aróma húb, dyne, lipy a cukety, ktoré ovplyvňujú aj senzorický profil), šťavnatou dužinou žltooranžovej až lososovej farby, ktorá je mimoriadne hrubá, vláknitá a pevná, obsahom cukru minimálne 12 °Brix a výrazným obsahom minerálnych solí a draslíka, spravidla vyšším než pri melónoch pestovaných v iných oblastiach.

Veľkostné triedenie plodov sa určuje na základe hmotnosti a maximálneho priemeru pozdĺžneho rezu plodom. Pre CHZO „Melone Mantovano“ oboch typov sú určené tieto parametre: minimálna hmotnosť – 800 g, minimálny priemer – 10 cm, maximálna hmotnosť – 2 000 g.

Na predaj v kategórii výrobkov IV gamma (balené ovocie a zelenina) môžu byť plody s CHZO „Melone Mantovano“ oboch typov nakrájané na kusy alebo plátky alebo zbavené šupky. Nakrájané a ošúpané plody „Melone Mantovano“ predávané v tejto kategórii musia mať rovnaké aromatické vlastnosti, obsah cukru, farbu a konzistenciu dužiny ako celé plody.

3.3. Suroviny (len pri spracovaných výrobkoch)

—

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť v označenej zemepisnej oblasti

Všetky kroky produkcie melónov od pestovania po zber sa musia nevyhnutne odohrávať v pestovateľskej oblasti vymedzenej v bode 4.

3.6. Špecifické pravidlá krájania, strúhania, balenia atď.

Keďže ide o plody dozrievajúce po zbere, musia sa melóny s CHZO „Melone Mantovano“ vytriediť a označiť do 24 hodín po zbere buď priamo v poľnohospodárskom podniku, alebo v ad hoc vytvorených spracovateľských zariadeniach. Navyše sa melóny určené na predaj ako výrobok kategórie IV gamma po vytriedení a označení v týchto miestach môžu nakrájať na kusy alebo plátky a ošúpať. Melóny kategórie IV gamma sa musia schladiť, nakrájať a zabaliť do 24 hodín od zberu, aby sa čo najlepšie zachovala ich chuť.

3.7. Špecifické pravidlá označovania

Na plodoch zabalených v celku, ako aj na baleniach produktov kategórie IV gamma musí byť zreteľne a úplne čitateľne uvedená formulácia „Melone Mantovano Indicazione Geografica Protetta“ alebo skratka „IGP“ (CHZO) a symbol EÚ. Spolu s chráneným zemepisným označením možno uviesť aj označenia a/alebo grafické symboly označujúce názvy spoločností, obchodné mená alebo logá konzorcií alebo jednotlivých spoločností. Logom „Melone Mantovano“ sa musia označiť celé plody. Etiketou s logom „Melone Mantovano“ sa musia označiť celé plody.

Logo tvorí štylizované zobrazenie melóna na kruhu s mriežkovaným vzorom, vo vnútri ktorého je na bielom pozadí uvedená formulácia „Melone Mantovano I. G. P.“. Formulácia „Indicazione Geografica Protetta“ alebo skratka „IGP“ sa môže opakovane uvádzať aj na inom mieste balenia alebo označení.

4. Stručné vymedzenie zemepisnej oblasti

Pestovateľská oblasť melónov s CHZO „Melone Mantovano“ zahŕňa viaceré rôzne obce v provinciách Mantova Cremona, Modena Bologna a Ferrara. V provincii Mantova ide o celé administratívne územie obcí Borgoforte, Carbonara di Po, Castellucchio, Cavriana, Ceresara, Commessaggio, Dosolo, Felonica, Gazoldo degli Ippoliti, Gazzuolo, Goito, Magnacavallo, Marcaria, Mariana Mantovana, Piubega, Poggio Rusco, Pomponesco, Quistello, Redondesco, Rivarolo Mantovano, Rodigo, Sabbioneta, San Benedetto Po, San Martino dall'Argine, Sermide a Viadana. V obci Borgoforte tvorí východnú hranicu pestovateľskej oblasti most cez rieku Pád, severnú hranicu cesta SS 62. Západnú hranicu tvorí kanál Dugale Gherardo až po hranicu obce Curtatone. V obci Marcaria tvorí južnú hranicu pestovateľskej oblasti cesta SS 10 Padane Inferiore.

V provincii Cremona pestovateľská oblasť zahŕňa celé administratívne územie obcí Casalmaggiore, Casteldidone, Gussola, Martignana di Po, Rivarolo del Re ed Uniti, San Giovanni in Croce, Solarolo Rainerio a Spineda.

V provincii Modena pestovateľská oblasť zahŕňa celé administratívne územie obcí Concordia, Mirandola a San Felice sul Panaro.

V provincii Bologna pestovateľská oblasť zahŕňa celé administratívne územie obcí Crevalcore, Galiera a San Giovanni in Persiceto.

V provincii Ferrara pestovateľská oblasť zahŕňa celé administratívne územie obcí Bondeno, Cento a Sant’Agostino.

5. Súvislosť so zemepisnou oblasťou

5.1. Špecifickosť zemepisnej oblasti

Oblasť sa vyznačuje osobitými klimatickými a pôdnymi podmienkami, ktoré sú mimoriadne priaznivé pre pestovanie melónov vynikajúcej kvality.

Miestne podnebie s typicky studenými zimami a horúcimi, vlhkými letami, ako aj pomerne jednotnými teplotami priaznivo vplýva na vývoj rastlín a umožňuje pravidelné kvetenstvo a rozmiestnenie plodov. Najchladnejší mesiac je január s priemernou teplotou 2,7 °C, najteplejší mesiaci je júl s priemernou teplotou 25 °C, priemerná intenzita slnečného žiarenia je 1 331 kWh/m2. Rovinatá oblasť riečneho a riečno-ľadovcového pôvodu, ktorú po stáročia formuje erózia a nánosy z riek Oglio, Mincio, Secchia, Panaro a Pád, má hladinu podzemnej vody pomerne blízko k povrchu a celkový úhrn zrážok dosahuje 600 až 700 mm. Nadmorská výška siaha od 50 m v najjužnejšej časti (Rodigo) po 10 m. n. m. v blízkosti rieky Pád.

Z pôdnych máp regiónov Lombardsko a Emilia-Romagna je viditeľné, že pestovateľská oblasť „Melone Mantovano“ má vysoko úrodné pôdy, prevažne typov Fluvisol, Vertisol, Calcisol a Luvisol opísaných vo Svetovej referenčnej báze pre pôdne zdroje OSN (FAO – WRB, 1998).

5.2. Špecifickosť výrobku

Charakteristickými vlastnosťami melónov s CHZO „Melone Mantovano“, ktorými sa odlišujú od iných produktov svojej kategórie, sú typická chuť, šťavnatá žltooranžová až lososová dužina, ktorá je mimoriadne hrubá (24 mm alebo viac), vláknitá a pevná (pevnosť 0,5 kg alebo viac meraná v strednej časti dužiny dynamometrom s 8 mm hrotom), vysoký obsah cukru minimálne 12 °Brix a priemerný obsah minerálnych solí a draslíka vo všeobecnosti vyšší než majú melóny z iných pestovateľských oblastí. Ďalšie typické vlastnosti týchto melónov sú aróma húb, dyne, lipy a cukety, ktoré ovplyvňujú aj senzorický profil určený pomocou konvenčnej kvantitatívnej opisnej analýzy profilu (metóda QDA) vykonanej na základe analýzy GPA („Generalised Procrustes Analysis“).

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Mimoriadne dlhé a silné korene melónov s CHZO „Melone Mantovano“ bez ťažkostí prenikajú hlbokými a priepustnými pôdami pestovateľskej oblasti, vďaka čomu dokážu rastlinám zabezpečiť pravidelné zásobovanie vodou a živinami, čím sa aj v citlivých obdobiach dozrievania plodov a rastu zabráni tomu, aby sa rastlina ocitla v stresovej situácii. Okrem toho vykazuje podzemná voda využívaná na zavlažovanie vysoký obsah minerálnych solí, čo má takisto priaznivý vplyv na organoleptické a kvalitatívne znaky týchto melónov. Kombinácia vysokých priemerných teplôt, intenzity slnečného žiarenia a nízkeho úhrnu zrážok spolu s vyváženým a pravidelným zásobovaním vodou a živinami počas rastu sa premietajú do vysokého obsahu cukru a typických aróm plodov, čo dokazujú aj senzorické profily uvádzané v poľnohospodárskych výskumných správach Lombardska.

Melóny sa v mimoriadne vhodnej pôde provincie Mantova a vo viacerých susedných obciach provincií Modena, Bologna, Ferrara a Cremona pestujú už oddávna. Povesť oblasti dokladajú nespočetné historické a písomné pramene, napríklad dokumenty z konca 15. storočia, ktoré sa nachádzajú v rodinnom archíve rodu Gonzaga. Obsahujú okrem iného aj podrobné poznámky „o pestovaní melónov z týchto zemí“. Tieto svedectvá vypovedajú aj o zručnosti miestnych pestovateľov, s akou vyberali odrody a zavádzali pestovateľské metódy, ktoré im umožnili produkovať melóny vysokej kvality - metódy, ktoré sa zachovali dodnes. Dôkazom tradície sú aj početné udalosti, ktoré organizujú miestne obecné správy (jarmoky, trhy, tradičné slávnosti) a ktoré sa konajú každoročne v mnohých častiach oblasti pestovania melónov „Melone Mantovano“, predovšetkým s cieľom propagovať medzi spotrebiteľmi z blízka i z ďaleka organoleptické kvality a možnosti gastronomického využitia týchto melónov. K najznámejším festivalom, ktoré každoročne priťahujú návštevníkov a priaznivcov pokrmov pripravovaných z melónov (antipasti, rizotá, omáčky a dezerty), patria „Melonaria“ a „Fiere e Sagre del Melone tipico Mantovano“, ktoré sa už od dávna konajú v obciach Sermide, Viadana, Gazoldo degli Ippoliti, Rodigo, Castellucchio, Goito a Casteldidone, ako aj v meste Mantova.

Tieto významné úspechy a reputácia, ktorú si melóny získali postupom času a ktorú dokladajú a potvrdzujú mnohé články v odbornej tlači („Melone Mantovano“ v publikácii Fresh Point Magazine, príloha 6 z júna 2009, ed. Il sole 24 ore business media – 2009, správa z národného kongresu o „Melone Mantovano“, 12.6.2009, Mantova, „Speciale melone — la produzione il mercato la realtà mantovana“, príloha k číslu 24 publikácie „Terra e Vita“ z roku 2004, Ed. Agricole, „Melone positivo in serra, male in pieno campo“, Zerbinati F., publikácia L’informatore Agrario č. 46/2002 s. 44, správa z národného kongresu s témou „La cultura del melone in Italia“, 7.2.1979, Verona), vyplývajú z kombinácie kultúry pestovania melónov (ktorá predstavuje dedičstvo poznatkov a skúseností, ktoré sa traduje z generácie na generáciu) a pôdnych a podnebných daností pestovateľskej oblasti.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (3)]

Ministerstvo iniciovalo vnútroštátny postup prijímania námietok voči navrhovanej zmene chráneného zemepisného označenia „Melone Mantovano“ v Úradnom vestníku Talianskej republiky č. 130 zo 7. júna 2011.

Úplné znenie špecifikácie produktu je dostupné na webovej stránke:

http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

priamo na webovej stránke ministerstva poľnohospodárstva, potravinárstva a lesného hospodárstva (http://www.politicheagricole.it) kliknutím na „Qualità e sicurezza“ (v pravej hornej časti obrazovky) a potom na „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Porovnaj poznámku pod čiarou 2.